КIуэкIуэ Юрий щIалэгъуалэм яIуощIэ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий республикэм и еджапIэ нэхъыщхьэхэм я студенту, аспиранту еджэнымкIэ къыхэжаныкIхэм республикэм и Iэтащхьэм и стипендиехэр яритащ. ЗэIущIэр къыщызэIуихым республикэм и унафэщIым къыхигъэщхьэхукIащ нэхъыфIу еджэхэм стипендиер етыным хабзэу зэрызэтеувар икIи абы дяпэкIи пащэн папщIэ властым и органхэм дяпэкIи яхузэфIэкI зэралэжьынур.
«Къэралым программэ куэд щагъэзащIэ щIалэгъуалэм ядэIэпыкъуным хуэгъэзауэ. А лэжьыгъэм къэралым и Президентым и нэIэ зэпымыууэ тетщ. МахуитI япэкIэ Къэрал Советым и зэIущIэм щыхэплъащ УФ-м и Iэтащхьэм нэгъабэ и накъыгъэ мазэм къыдигъэкIауэ щыта указхэр, абыхэм егъэджэныгъэмрэ щIалэгъуалэм ядэIэпыкъунымрэ теухуахэри яхэту, гъэзэщIа зэрыхъум. ЩIалэгъуалэм ядэIэпыкъунымкIэ Iуэхухэр Къэбэрдей-Балъкъэрми щокIуэкI», — жиIащ КIуэкIуэ Юрий.
Республикэм и Iэтащхьэр стипендие зратахэм ехъулIэныгъэщIэхэр къахьыну ехъуэхъуащ икIи быдэу жиIащ абыхэм егугъуныгъэрэ IэкIуэлъакIуагъэрэ зыхалъхьэ Iуэху псори властым зэрыдиIыгъынур.
Республикэм и Iэтащхьэм и стипендиехэр зэрыхуагъэувам теухуа щыхьэт тхылъхэр Къэбэрдей-Балъкъэр къэрал университетым, Къэбэрдей-Балъкъэр аграрнэ университетым, ГъуазджэхэмкIэ Кавказ Ищхъэрэ институтым, Иджырей гуманитар академием, Пятигорск дэт лингвистикэ университетым, апхуэдэу Москва дэт къэрал университетым, Къэзан дэт къэрал университетым я студенту 40-м, аспиранту 10-м иратащ. Апхуэдэ гулъытэм и жэуапу къэпсэлъащ КъБКъУ-м информатикэмрэ управленэмкIэ и факультетым и еплIанэ курсым щIэс Вындыжь Ислъам. Ар КIуэкIуэ Юрий и къулыкъум зэрыпэрыувамкIэ ехъуэхъури, жиIащ езыхэм я фIэфIыныгъэкIэ Олимпиадэм щылэжьэну студент 200-м щIигъу зэрыкIуэр. Абы къыхигъэщхьэхукIащ студентхэр республикэм и Iэтащхьэм сытым дежи зэрыкъуэтынур икIи ар щIалэгъуалэм нэхъыбэрэ яIущIэну елъэIуащ. КIуэкIуэ Юрий яхуищIа гулъытэм папщIэ псалъэ гуапэхэмкIэ зыхуагъэзащ стипендиехэр зыхуагъэфэщахэм ящыщ нэгъуэщI зыбжанэми.
ЗэIущIэм и кIэухым КIуэкIуэ Юрий аргуэру къытригъэзэжри еджэнымкIэ къыхэжаныкIхэм ехъуэхъуащ. Хэхауэ абы фIыщIэ хуищIащ Гнессинхэ я цIэр зезыхьэ Музыкэ академием щIэс Къуэжьокъуэ Дианэ и анэшхуэм, и пхъурылъхум и пIэкIэ сертификатыр къеIызыхыну къэкIуам.
«Нобэ сэ апхуэдэу сохъуэхъу зэпымыууэ къывдэIэпыкъу, щIэныгъэ фэзыгъэгъуэт фи егъэджакIуэхэмрэ гъэсакIуэхэмрэ. Абыхэм ирагъэкIуэкI лэжьыгъэр зыхуэдэр мы зэIущIэм къегъэлъагъуэ. Сэ срогушхуэ нобэ сызэрыфщIыгъум икIи быдэу фызогъэгугъэ къыхэфлъхьэ жэрдэм псори вдэсIыгъыну,- яжриIащ къызэхуэсахэм КIуэкIуэ Юрий. Апхуэдэу ар зэIущIэм кърихьэлIа псоми ИлъэсыщIэмкIэ ехъуэхъуащ.
